Жалба, подадена на 22 май 2018 г. — Mediaservis/Комисия
(Дело T-316/18)
Език на производството: английски
Страни
Жалбоподател: Mediaservis s. r. o. (Прага, Чешка република) (представители: D. Vosol и C. Schneider, адвокати)
Ответник: Европейска комисия
Искания на жалбоподателя
Жалбоподателят иска от Общия съд:
да отмени Решение C(2018) 753 окончателен на Комисията от 19 февруари 2018 година да не повдига възражения против държавната помощ в полза на „Чешка поща“ за предоставянето на универсална пощенска услуга през периода 2013—2017 г.,
да осъди Комисията да заплати съдебните разноски.
Основания и основни доводи
В подкрепа на жалбата си жалбоподателят излага пет основания.
С първото основание твърди нарушение на член 108, параграфи 2 и 3 ДФЕС.
Комисията решила да не започва процедурата по член 108, параграф 2 ДФЕС въпреки сериозните затруднения при оценката на съвместимостта на държавната помощ с Общия пазар.
С второто основание твърди недостатъчно и непълно разглеждане на случая и липса на разглеждане на всички факти и правни въпроси, представени на вниманието на Комисията от лица, предприятия и сдружения, чиито интереси могат да бъдат засегнати от предоставянето на помощта, както и нарушение на задължението за мотивиране.
Комисията не разгледала всички повдигнати от жалбоподателя в жалбата до нея въпроси. Тя повърхностно приела вместо това, че изчисляването на нетните разходи се основава на правилно счетоводно отделяне на разходите за универсалната услуги от останалите разходи.
В това отношение Комисията не изпълнила задължението си за мотивиране.
С третото основание твърди явна грешка в преценката относно изчисляването на нетните разходи и проверката, че не е налице свръхкомпенсация.
Комисията достигнала до неправилен извод, че разходите на Česká pošta в и извън рамките на универсалната услуга са разпределени в съответствие с параграф 31 от Рамката за ОУИИ от 2012 г.1
Комисията основала решението си на явно нереалистичен до момента, влизащ в противоречие с фактите сценарий.
Влизащият в противоречие с фактите сценарий, възприет от Комисията, не отчитал, че Законът за Чешката поща изисква цените да включват всички извършени разходи.
Изчисляването на нетните разходи било направено в нарушение на параграф 32 от Рамката за УОИИ от 2012 г., тъй като не отчита релевантни приходоизточници, дори да са свързани с дейности извън УОИИ.
С четвъртото основание твърди явна грешка при прилагане на правото относно прилагането на член 25 от Рамката за УОИИ от 2012 г. във връзка с част Б от приложение I към Пощенската директива2 .
Въпреки че параграф 25 от Рамката за УОИИ от 2012 г. и част Б от приложение I към Пощенската директива изисквали при изчисляването на нетните разходи да се остойностят ползите, включително доколкото е възможно, нематериалните и пазарни ползи за доставчика на УОИИ (тоест да се отчетат натрупаните нематериални и пазарни ползи за доставчика на универсална услуга), в приложение А.1 към решението на Комисията се говорело само за нематериални ползи.
С петото основание твърди нарушение на параграф 51 и следв. от Рамката за УОИИ от 2012 г. и неизпълнение на задължението за мотивиране.
Предвид пазарното поведение на Česká pošta, насочено към изтласкване на конкурентите от пазара, Комисията трябвало задължително да наложи допълнителни изисквания, необходими за да се гарантира, че развитието на търговията няма да бъде засегнато до такава степен, че това да противоречи на интересите на Съюза — по смисъла на параграф 51 и следв. от Рамката за УОИИ от 2012 г., но не го направила.
Дори да нямала такова задължение, предвид пазарния дял и пазарното поведение на Česká pošta, Комисията имала задължение да изложи мотиви по въпроса защо не са били необходими такива допълнителни изисквания, но не го направила.
____________
1 Съобщение на Комисията, Рамка на Европейския съюз за държавна помощ под формата на компенсации за обществени услуги (2011 г.) (OВ C 8, 2012 г., стр. 15).
2 Директива 97/67/ЕО на Европейския парламент и на Съвета от 15 декември 1997 година относно общите правила за развитието на вътрешния пазар на пощенските услуги в Общността и за подобряването на качеството на услугата (ОВ L 15, 1998 г., стр. 14; Специално издание на български език, 2007 г., глава 6, том 3, стр. 12), последно изменена с Директива 2008/6/ЕО на Европейския парламент и на Съвета от 20 февруари 2008 година за изменение на Директива 97/67/ЕО с оглед пълното изграждане на вътрешния пазар на пощенски услуги в Общността (ОВ L 52, 2008 г., стр. 3).